RETTENS KENDELSE (Tredje Afdeling)

12. november 1999

Sag T-93/99

Beatrice Bonaiti Brighina

mod

Kommissionen for De Europæiske Fællesskaber

»Tjenestemænd — overførsel af en del af vederlaget i en anden medlemsstats valuta end den, hvor institutionen har hjemsted — boligsparekontrakt — krav om, at pengeinstituttet forpligter sig til at underrette institutionen om, hvorvidt der er indgivet en anmodning om udbetaling af de opsparede beløb — sagen åbenbart ugrundet«

Fuldstændig gengivelse på italiensk II-1127

Angående:

Påstand om annullation af Kommissionens afvisning af sagsøgerens anmodning om overførsel af en del af hendes vederlag til en boligsparekonto som følge af, at pengeinstituttet ikke havde forpligtet sig til at underrette Kommissionen om enhver ophævelse af spærringen af det opsparede beløb, således at institutionen kan kontrollere, hvorledes midlerne faktisk anvendes.

Udfald:

Kommissionen frifindes, idet sagen er åbenbart ugrundet. Hver part bærer sine egne omkostninger

Sammendrag

Tjenestemænd – vederlag – regelmæssige overførsler til lande uden for tjenestelandet – betingelser – institutionens regelmæssige kontrol – beløb, der skal betales i henhold til en boligsparekontrakt – pengeinstituttet forpligtet til at underrette institutionen om anmodninger om udbetalingen af de opsparede midler – lovligt – tilsidesættelse af bankhemmeligheden eller princippet om beskyttelse af privatlivets fred – ingen tilsidesættelse

[Tjenestemandsvedtægten, bilag VII, art. 17, stk. 2, litra b); ordning vedrørende de nærmere vilkår for overførsel af en del af en tjenestemands indtægter, art. 2 og 6]

En institution, der af en tjenestemand modtager en anmodning om overførsel af en del af hans indtægter, skal ikke alene kontrollere, at de betingelser, der lå til grund for tilladelsen til overførsel, er overholdt på det tidspunkt, hvor institutionen imødekommer anmodningen, men i henhold til artikel 6, in fine, i ordningen vedrørende de nærmere vilkår for overførsel af en del af en tjenestemands indtægter skal den også regelmæssigt føre kontrol med, at de betingelser, der lå til grund for tilladelsen til overførsel, fortsat er opfyldt.

En intern instruks fra en institution, hvorefter tjenestemanden til støtte for sin anmodning om overførsel af beløb, der skal betales i henhold til en boligsparekontrakt, skal fremlægge en erklæring fra det berørte pengeinstitut, hvorefter det forpligter sig til at underrette institutionen om enhver ophævelse af spærringen af de opsparede midler, er således i fuld overensstemmelse med ordningens formål. I kraft af en sådan forpligtelse sættes institutionen i stand til at kontrollere, at de opsparede midler, der udgøres af de overførte beløb, faktisk anvendes til de i ordningens artikel 2 fastsatte dispositioner vedrørende fast ejendom, og at de betingelser, der lå til grund for overførslen, fortsat er opfyldt.

Såfremt de oplysninger, pengeinstituttet forpligter sig til at give, kun vedrører den omstændighed, at der eksisterer en anmodning om udbetaling af de pågældende beløb, men ikke anmodningens indhold, og pengeinstituttet kun meddeler institutionen de pågældende oplysninger, fordi tjenestemanden selv har anmodet det herom og således givet tilladelse hertil, kan forpligtelsen ikke betragtes som ubegrundet eller urimelig eller som en tilsidesættelse af bankhemmeligheden eller af princippet om beskyttelse af privatlivets fred.

(jf. præmis 24-29)